CELEX: 32021R1926
Language: da
Date: 2021-11-05 00:00:00
Title: Kommissionens gennemførelsesforordning (EU) 2021/1926 af 5. november 2021 om godkendelse af kontrol af overensstemmelse med handelsnormerne for frugt og grøntsager, som Det Forenede Kongerige foretager, og om ændring af gennemførelsesforordning (EU) nr. 543/2011 om nærmere bestemmelser for anvendelsen af Rådets forordning (EF) nr. 1234/2007 for så vidt angår frugt og grøntsager og forarbejdede frugter og grøntsager

8.11.2021   
               
               
                  DA
               
               
                  Den Europæiske Unions Tidende
               
               
                  L 393/9
               
            
         KOMMISSIONENS GENNEMFØRELSESFORORDNING (EU) 2021/1926
         af 5. november 2021
         om godkendelse af kontrol af overensstemmelse med handelsnormerne for frugt og grøntsager, som Det Forenede Kongerige foretager, og om ændring af gennemførelsesforordning (EU) nr. 543/2011 om nærmere bestemmelser for anvendelsen af Rådets forordning (EF) nr. 1234/2007 for så vidt angår frugt og grøntsager og forarbejdede frugter og grøntsager
         EUROPA-KOMMISSIONEN HAR —
         under henvisning til traktaten om Den Europæiske Unions funktionsmåde,
         under henvisning til Europa-Parlamentets og Rådets forordning (EU) nr. 1308/2013 af 17. december 2013 om en fælles markedsordning for landbrugsprodukter og om ophævelse af Rådets forordning (EØF) nr. 922/72, (EØF) nr. 234/79, (EF) nr. 1037/2001 og (EF) nr. 1234/2007 (1), særlig artikel 91, litra f), og
         ud fra følgende betragtninger:
         
                     (1)
                  
                  
                     I henhold til artikel 15, stk. 1, i Kommissionens gennemførelsesforordning (EU) nr. 543/2011 (2) kan Kommissionen efter anmodning fra et tredjeland godkende kontrol af overensstemmelse med handelsnormer, som foretages af det pågældende tredjeland forud for import til Unionen.
                  
               
                     (2)
                  
                  
                     Efter Det Forenede Kongeriges udtræden af Unionen den 1. februar 2020 og i betragtning af udløbet af den overgangsperiode, der er fastsat i aftalen om Det Forenede Kongerige Storbritannien og Nordirlands udtræden af Den Europæiske Union og Det Europæiske Atomenergifællesskab (»udtrædelsesaftalen«), den 31. december 2020 sendte Det Forenede Kongerige Kommissionen en anmodning om godkendelse af kontrol af overensstemmelse med særlige handelsnormer, som Det Forenede Kongerige foretager forud for import til Unionen. Det Forenede Kongerige havde navnlig forpligtet sig til efter overgangsperiodens udløb at overholde de krav, der er fastsat for afsætning af frugt og grøntsager, og havde oplyst om den officielle myndighed og kontrolorganerne, jf. artikel 15, stk. 2, andet afsnit, i gennemførelsesforordning (EU) nr. 543/2011.
                  
               
                     (3)
                  
                  
                     På det grundlag godkendte Kommissionens gennemførelsesforordning (EU) 2020/2102 (3) kontrol af overensstemmelse med handelsnormerne for frugt og grøntsager, som Det Forenede Kongerige foretager, fastsatte den officielle myndighed, på hvis ansvar kontrollen foretages, præciserede, hvilke kontrolorganer der står for den egentlige kontrol i Storbritannien, og opførte Det Forenede Kongerige i bilag IV til gennemførelsesforordning (EU) nr. 543/2011 med en fodnote.
                  
               
                     (4)
                  
                  
                     Selv om gennemførelsesforordning (EU) nr. 543/2011 i henhold til artikel 6, stk. 3, og artikel 7, stk. 1, i udtrædelsesaftalen og artikel 5, stk. 4, og artikel 13, stk. 1, i protokollen om Irland/Nordirland til nævnte aftale sammenholdt med bilag 2 til nævnte protokol finder anvendelse på og i Det Forenede Kongerige for så vidt angår Nordirland, er det fastsat i artikel 7, stk. 3, første afsnit, i nævnte protokol, at henvisninger til medlemsstater i EU-retlige bestemmelser, der finder anvendelse i medfør af nævnte protokol, for så vidt angår en medlemsstats anerkendelse af tekniske forskrifter, vurderinger, registreringer, certifikater, godkendelser eller tilladelser, der er udstedt eller foretaget af en anden medlemsstats myndigheder eller af et organ, der er oprettet i en anden medlemsstat, ikke skal læses som omfattende Det Forenede Kongerige for så vidt angår Nordirland med hensyn til tekniske forskrifter, vurderinger, registreringer, certifikater, godkendelser eller tilladelser, der er udstedt eller foretaget af Det Forenede Kongeriges myndigheder eller af organer, der er oprettet i Det Forenede Kongerige. Kontrol af overensstemmelse med handelsnormerne foretaget af kontrolorganet for Nordirland bør derfor anses for at være foretaget af et tredjeland, jf. dog artikel 7, stk. 3, fjerde afsnit, i nævnte protokol.
                  
               
                     (5)
                  
                  
                     Kommissionen bør derfor også præcisere, hvilket kontrolorgan der står for den egentlige kontrol for så vidt angår Nordirland, som meddelt af Det Forenede Kongerige den 9. april 2020, og tydeliggøre opførelsen af Det Forenede Kongerige i bilag IV til gennemførelsesforordning (EU) nr. 543/2011.
                  
               
                     (6)
                  
                  
                     Gennemførelsesforordning (EU) nr. 543/2011 bør derfor ændres.
                  
               
                     (7)
                  
                  
                     Af hensyn til klarheden og retssikkerheden bør gennemførelsesforordning (EU) 2020/2102 ophæves.
                  
               
                     (8)
                  
                  
                     Foranstaltningerne i denne forordning er i overensstemmelse med udtalelse fra Komitéen for den Fælles Markedsordning for Landbrugsprodukter —
                  
               VEDTAGET DENNE FORORDNING:
         
            Artikel 1
            Godkendelse af overensstemmelseskontrol
            Den kontrol af overensstemmelse med handelsnormerne for frugt og grøntsager, som Det Forenede Kongerige foretager forud for import til Unionen, godkendes.
         
         
            Artikel 2
            Officiel myndighed og kontrolorganer
            
               1.   Den officielle myndighed i Det Forenede Kongerige, jf. artikel 15, stk. 2, andet afsnit, i gennemførelsesforordning (EU) nr. 543/2011, på hvis ansvar den i denne forordnings artikel 1 omhandlede kontrol foretages, er ministeren for miljø, fødevarer og landdistrikter (Secretary of State for the Department for Environment, Food & Rural Affairs).
            
            
               2.   De kontrolorganer i Det Forenede Kongerige, der står for den egentlige kontrol, jf. artikel 15, stk. 2, andet afsnit, i gennemførelsesforordning (EU) nr. 543/2011, er for så vidt angår England og Wales tilsynsmyndigheden for afsætning af gartneriprodukter Horticulture Marketing Inspectorate, for så vidt angår Skotland den skotske regerings enhed for gartneri og afsætning Horticulture and Marketing Unit og for så vidt angår Nordirland ministeriet for landbrug, miljø og landdistrikter (Department of Agriculture, Environment and Rural Affairs).
            
         
         
            Artikel 3
            Ændring af gennemførelsesforordning (EU) nr. 543/2011
            Bilag IV til gennemførelsesforordning (EU) nr. 543/2011 erstattes af teksten i bilaget til nærværende forordning.
         
         
            Artikel 4
            Ophævelse
            Gennemførelsesforordning (EU) 2020/2102 ophæves.
         
         
            Artikel 5
            Ikrafttræden
            Denne forordning træder i kraft på syvendedagen efter offentliggørelsen i Den Europæiske Unions Tidende.
         
         
            Denne forordning er bindende i alle enkeltheder og gælder umiddelbart i hver medlemsstat.
            Udfærdiget i Bruxelles, den 5. november 2021.
            
               
                  På Kommissionens vegne
               
               Ursula VON DER LEYEN
               
                  Formand
               
            
         
         
            (1)  EUT L 347 af 20.12.2013, s. 671.
         
            (2)  Kommissionens gennemførelsesforordning (EU) nr. 543/2011 af 7. juni 2011 om nærmere bestemmelser for anvendelsen af Rådets forordning (EF) nr. 1234/2007 for så vidt angår frugt og grøntsager og forarbejdede frugter og grøntsager (EUT L 157 af 15.6.2011, s. 1).
         
            (3)  Kommissionens gennemførelsesforordning (EU) 2020/2102 af 15. december 2020 om godkendelse af kontrol af overensstemmelse med handelsnormerne for frugt og grøntsager, som Det Forenede Kongerige foretager, og om ændring af gennemførelsesforordning (EU) nr. 543/2011 om nærmere bestemmelser for anvendelsen af Rådets forordning (EF) nr. 1234/2007 for så vidt angår frugt og grøntsager og forarbejdede frugter og grøntsager (EUT L 425 af 16.12.2020, s. 84).
      
      
         
            BILAG
            
               
                  
                     »BILAG IV
                     
                        Tredjelande, hvis overensstemmelseskontrol er godkendt i henhold til artikel 15, og de pågældende produkter
                     
                     
                                 Land
                              
                              
                                 Produkter
                              
                           
                                 Schweiz
                              
                              
                                 Friske frugter og grøntsager
                              
                           
                                 Marokko
                              
                              
                                 Friske frugter og grøntsager
                              
                           
                                 Sydafrika
                              
                              
                                 Friske frugter og grøntsager
                              
                           
                                 Israel  (*1)
                                 
                              
                              
                                 Friske frugter og grøntsager
                              
                           
                                 Indien
                              
                              
                                 Friske frugter og grøntsager
                              
                           
                                 New Zealand
                              
                              
                                 Æbler, pærer og kiwi
                              
                           
                                 Senegal
                              
                              
                                 Friske frugter og grøntsager
                              
                           
                                 Kenya
                              
                              
                                 Friske frugter og grøntsager
                              
                           
                                 Tyrkiet
                              
                              
                                 Friske frugter og grøntsager
                              
                           
                                 Det Forenede Kongerige:
                                 
                                             —
                                          
                                          
                                             Storbritannien
                                          
                                       
                                             —
                                          
                                          
                                             Nordirland  (*2)
                                             
                                          
                                       
                              
                                 Friske frugter og grøntsager
                              
                           
               «
            
               (*1)  Kommissionen godkender i henhold til artikel 15 frugter og grøntsager med oprindelse i Staten Israel bortset fra territorierne under israelsk administration siden juni 1967, nærmere betegnet Golanhøjderne, Gazastriben, Østjerusalem og resten af Vestbredden.
            
               (*2)  I overensstemmelse med artikel 6, stk. 3, og artikel 7, stk. 1, i aftalen om Det Forenede Kongerige Storbritannien og Nordirlands udtræden af Den Europæiske Union og Det Europæiske Atomenergifællesskab og artikel 5, stk. 4, og artikel 13, stk. 1, i protokollen om Irland/Nordirland til nævnte aftale sammenholdt med bilag 2 til samme protokol, omfatter henvisninger til medlemsstater i denne forordning Det Forenede Kongerige for så vidt angår Nordirland. I henhold til nævnte protokols artikel 7, stk. 3, læses henvisninger til medlemsstater i EU-retlige bestemmelser, der finder anvendelse i medfør af nævnte protokol, for så vidt angår en medlemsstats anerkendelse af tekniske forskrifter, vurderinger, registreringer, certifikater, godkendelser eller tilladelser, der er udstedt eller foretaget af en anden medlemsstats myndigheder eller af et organ, der er oprettet i en anden medlemsstat, imidlertid ikke som omfattende Det Forenede Kongerige for så vidt angår Nordirland med hensyn til tekniske forskrifter, vurderinger, registreringer, certifikater, godkendelser eller tilladelser, der er udstedt eller foretaget af Det Forenede Kongeriges myndigheder eller af organer, der er oprettet i Det Forenede Kongerige.